Portugal – Sjeverna Koreja (četvrtfinale FIFA Svjetskog prvenstva 1966.)
Četvrtfinalna utakmica FIFA Svjetskog prvenstva 1966. godine odigrana je 23. srpnja 1966. na Goodison Parku u Liverpoolu između nogometnih reprezentacija Portugala i Sjeverne Koreje. Bila je to prva četvrtfinalna utakmica Svjetskog prvenstva, a Portugal ju je izborio kao prvoplasirana momčad iz grupe 3, dok je Sjeverna Koreja bila drugoplasirana u grupi 4. Portugal je svoju skupinu završio sa stopostotnim učinkom dok je Sjeverna Koreja kao senzacija prvenstva izborila drugu fazu nakon poraza od Sovjetskog Saveza, remija protiv Čilea i senzacionalne pobjede protiv Italije. 

Iako se radilo o senzaciji prvenstva, Portugal je bio očiti favorit. Međutim, utakmica je krenula u sasvim suprotno očekivanjima. Već u 23. sekundi utakmice, sjevernokorejski kapetan Pak Sŭng-jin je svojoj momčadi donio vodstvo, koje se do 25. minutem povećalo na 3:0. Ipak, brza reakcija najboljeg portugalskog igrača, Eusébija, dovela je do 3:2 na poluvremenu. Eusébio je nastavio svoju dominaciju u drugom poluvremenu i u tri minute donio Portugalu 4:3. Konačni rezultat postavio je José Augusto deset minuta pred kraj utakmice. Portugal je nastavio svoj put do trećeg mjesta na prvenstvu, dok je Sjeverna Koreja završila natjecanje kao osmoplasirana. Iako je Portugal očekivano prošao, utakmica je ušla u povijest zbog nekoliko razloga. S portugalske strane, Eusébio je postao individualni heroj Svjetskog prvenstva, a kasnijeg najboljeg strijelca je nakon utakmice po terenu lovio engleski dječak, tražeći njegov autogram. S druge strane, Sjeverna Koreja je izazvala senzaciju i stekla enormnu popularnost među navijačima diljem Engleske. Postala je prva azijska reprezentacija u četvrtfinalu nekog Svjetskog prvenstva te je sve do 2002. godine najbolje plasirana azijska reprezentacija u povijesti Svjetskih prvenstava. 

Utakmica je izazvala velik interes za sjevernokorejsku reprezentaciju, čiji je povijesni uspjeh bio tematika brojnih dokumentarnih filmova i novinskih izvještaja u kasnijem razdoblju. Posebno značajan među njima jest višestruko nagrađivani britanski dokumentarac The Game of Their Lives iz 2002. godine.

Detalji

Fudbal ili nogomet u Portugalu
Fudbal ili nogomet u Sjevernoj Koreji
FIFA Svjetsko prvenstvo